| Langur dourado |
| --- |
| Langur dourado. |
| Estado de conservación |
| En perigoEn perigo |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Mammalia |
| Orde: | Primates |
| Familia: | Cercopithecidae |
| Xénero: | *Trachypithecus* |
| Especie: | ***T. geei*** |

 |
| Nome binomial |
| '**Trachypithecus geei'**(Khajuria, 1956) |
| Área de distribución do langur dourado.Área de distribución do langur dourado.Área de distribución do langur dourado. |

O **langur dourado** (*Trachypithecus geei*) é un primate da familia dos Cercopithecidae que se pode atopar no estado indio de Assam e nas Montañas Negras de Bután. Trátase da especie de primate máis ameazada da India a pesar de ser un animal sagrado para os habitantes do Himalaia.

Descrición
----------

O langur dourado caracterízase pola cor da súa pelaxe, que varía entre o dourado e o crema brillante. A súa face é completamente negra e ten unha cola longa de até 50 cm.

Distribución e costumes
-----------------------

A súa área de distribución está moi restrinxida na actualidade; con só uns 100 km² limitados no sur polo río Brahmaputra, no leste polo río Manas, no oeste polo río Sankosh e no norte polas Montañas Negras de Bután. Crese que esta barreira bioxeográfica é a responsábel da orixe da especie a partir do seu parente máis próximo, o *Trachypithecus pileatus*.

O número de individuos contabilizados en 2001 era de 1.064, que estaban divididos en 130 grupos. Destes, cando menos o 60% eran adultos, o que reflicte unha escaseza de individuos non maduros, sendo isto un indicador do declive de poboación da especie. A principal causa da súa desaparición e a degradación do seu hábitat pola actividade humana. Unha pequena poboación que se atopa nunha plantación de caucho en Kokrajhar, distrito de Assam, incrementou a súa poboación de 38 a 52 individuos entre 1997 e 2002. Esta poboación adaptouse para alimentarse de sementes secas das árbores de caucho.

O langur dourado é un animal gregario que se relaciona en grupos de varios individuos. Os grupos teñen un termo medio de 8,2 animais e a proporción de adultos é de 2,3 femias por cada macho. Non obstante, a meirande parte dos grupos só teñen un macho adulto. Na maior parte do seu hábitat, o langur dourado atópase confinado ás árbores de máis altura, onde a súa cola lle permite abanearse entre as pólas. Aliméntase de froita, sementes, flores, gromos e follas verdes.

Subespecies
-----------

Distínguense dúas subespecies:

* *Trachypithecus geei geei* (Khajuria, 1956).
* *Trachypithecus geei bhutanensis* (Wangchuk, 2003).

Galería de imaxes
-----------------

* Langur dourado.Langur dourado.
* Langur dourado.Langur dourado.

Notas
-----

1. ↑  Wangchuk, Tashi; Inouye, David W.; Hare, Matthew P (2008). "The Emergence of an Endangered Species: Evolution and Phylogeny of the *Trachypithecus geei* of Bhutan". *International Journal of Primatology* **29** (3): 565–582.
2. ↑  Rekha Medhi, Dilip Chetry, P. C. Bhattacharjee and B. N. Patiri (2004). "Status of *Trachypithecus geei* in a Rubber Plantation in Western Assam, India". *International Journal of Primatology* **25** (6): 1331–1337.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Langur dourado*** |

|  |  |
| --- | --- |
|  | Wikispecies posúe unha páxina sobre:  ***Langur dourado*** |

### Ligazóns externas

* *Trachypithecus geei* en Iucnredlist.org *(en inglés)*

|  |  |
| --- | --- |
| Control de autoridades | 
* Wd: Q284104
* EBID: ID

 |

|  |  |
| --- | --- |
| Identificadores taxonómicos | 
* ADW: Trachypithecus\_geei
* EOL: 310810
* Fossilworks: 238686
* GBIF: 2436536
* iNaturalist: 43495
* IRMNG: 10893206
* ITIS: 573063
* IUCN: 22037
* MSW: 12100716
* NCBI: 164650
* Species+: 9479

 |